
S T A N O V I S K O
k návrhu na uzavretie Protokolu k Severoatlantickej zmluve o pristúpení Čiernej Hory
I.  
	Návrh na uzavretie Protokolu k Severoamerickej zmluve o pristúpení Čiernej Hory predkladá na rokovanie vlády Slovenskej republiky  minister zahraničných vecí a európskych záležitostí Slovenskej republiky Miroslav Lajčák ako iniciatívny materiál.
II.
	Organizácia Severoatlantickej zmluvy v zastúpení ministrov zahraničných vecí členských štátov dala v decembri 2015 formálnu pozvánku Čiernej Hore na členstvo v NATO. Integrácia Čiernej Hory do NATO posilní jej bezpečnosť a rozšíri priestor stability na západnom Balkáne. Prístupové rokovania s Čiernou Horou prebiehajú podľa plánu, pričom prístupový protokol je schválený Severoatlantickou radou. Čierna Hora tento dokument podpíše na zasadnutí ministrov zahraničných vecí NATO 19.-20. mája 2016. Na tomto zasadnutí podpíše protokol s výhradou ratifikácie aj minister zahraničných vecí a európskych záležitostí Slovenskej republiky Miroslav Lajčák.
III.
	Predložený protokol je medzinárodnou zmluvou prezidentskej povahy. Je medzinárodnou politickou zmluvou a medzinárodnou zmluvou vojenskej povahy, preto sa na jej platnosť v súlade s čl. 7 ods. 4 Ústavy Slovenskej republiky pred ratifikáciou vyžaduje súhlas Národnej rady Slovenskej republiky. 
IV.
	Predkladateľ uvádza, že prijatie protokolu je v súlade so zahraničnopolitickými záujmami Slovenskej republiky. Z dôvodu blížiaceho sa zasadnutia ministrov zahraničných vecí NATO 19.-20. mája 2016 bol predmetom skráteného medzirezortného pripomienkového konania a na rokovanie vlády Slovenskej republiky sa predkladá bez rozporov. Predkladateľ uvádza, že materiál nebude mať vplyv na žiadnu z posudzovaných oblastí.


V.
	Sekcia vládnej legislatívy Úradu vlády Slovenskej republiky neuplatňuje k materiálu žiadne pripomienky a odporúča vláde Slovenskej republiky s návrhom na uzavretie Protokolu k Severoatlantickej zmluve o pristúpení Čiernej Hory vysloviť súhlas v predloženom znení.

V Bratislave 10. mája 2016
